Die Pos | TroetelPos | Hoekom slaap katte so baie?
Hoekom slaap katte so baie?
17 February 2017 l Justin Steyn l Views: 133 l 14 months ago
Katte is natuurlike roofdiere en kan tot 15 uur per dag slaap. Foto: Catster.com
Katte is soms baie energiek en geniet veral die buitelewe.
Tog bring hulle ook baie tyd op ons banke en beddens deur en slaap ure lank. Katte slaap gemiddeld 15 uur per dag en sommige tot selfs 20 uur.
Hierdie troeteldiere is gewoonlik in die vroeë oggendure aktief, asook laatmiddag. Hulle is saans nog meer aktief en dit is waarom hulle so rondskarrel wanneer hul eienaars self probeer slaap.
Katte is gebore roofdiere, wat beteken dat hulle die energie wat hul opgaar, gebruik om te jag.
Of dit nou is om agter balle aan te hardloop wat vir hulle gegooi word of wanneer hulle ’n voël bekruip, hierdie aktiwiteite verg baie energie omdat hulle so gefokus is om suksesvolle jagters te wees.
Moet ook nie dink dat Kiets heeltemal vas aan die slaap is nie. Wanneer ’n kat wel baie diep slaap, is hul lywe só geposisioneer dat hulle baie vinnig kan beweeg indien hulle in gevaar is of prooi ruik.
Klein katjies en baie ouer katte slaap egter meer as die gemiddelde volwasse kat. Katte se interaksie en lewenslustigheid hang af van hoeveel slaap hulle inkry. — Bron: PetMD.Com